คาดหุ้นสัปดาห์หน้าปรับขึ้น
ศูนย์กสิกรไทย คาด หุ้นไทยสัปดาห์หน้าปรับขึ้นต่อตามตลาดต่างประเทศ&nbsp; จับตาประชุมเฟด
19 มิ.ย. 2553

ศูนย์กสิกรไทย คาด หุ้นไทยสัปดาห์หน้าปรับขึ้นต่อตามตลาดต่างประเทศ  จับตาประชุมเฟด
บล.กสิกรไทยและ ศูนย์วิจัยกสิกรไทย  มองว่า แนวโน้มดัชนีหุ้นไทยในสัปดาห์หน้า (21-25 มิ.ย.) อาจมีโมเมนตัมเชิงบวกจากสภาพคล่องในตลาดการเงินที่ยังมีระดับสูง แต่ก็อาจจะปรับตัวผันผวนตามปัจจัยชี้นำจากตลาดต่างประเทศเป็นหลัก 
โดยปัจจัยที่ต้องติดตาม ได้แก่ แถลงการณ์หลังการประชุมของธนาคารกลางสหรัฐฯ วันที่ 22-23 มิ.ย. ความคืบหน้าประเด็นวิกฤตหนี้ยุโรป การดำเนินมาตรการของทางการจีนและชาติเอเชีย ทิศทางของราคาน้ำมันและสินค้าโภคภัณฑ์อื่นๆ ความเคลื่อนไหวของตลาดหุ้นต่างประเทศ ตลอดจนการรายงานตัวเลขเศรษฐกิจของสหรัฐฯ 
ทั้งนี้ บล.กสิกรไทย  คาดว่า ดัชนีจะมีแนวรับที่ 780 จุด ขณะที่แนวต้านคาดว่าจะอยู่ที่ 798 และ 807 จุด ตามลำดับ
ในสัปดาห์ที่ผ่านมา ดัชนหุ้นไทย ปิดสูงสุดในรอบเกือบ 7 สัปดาห์ โดยปิดที่ 791.85 จุด ปรับขึ้น 2.90% จาก 769.55 จุด ในสัปดาห์ก่อนหน้า และเพิ่มขึ้น 7.80% จากสิ้นปี 52 ขณะที่มูลค่าการซื้อขายรวมทั้งสัปดาห์เพิ่มขึ้น 43.76% จาก 86,009.56 ล้านบาท ในสัปดาห์ก่อนหน้า มาอยู่ที่ 123,646.48 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 17,201.91 ล้านบาทในสัปดาห์ก่อน มาอยู่ที่ 24,729.30 ล้านบาท 
โดยนักลงทุนต่างชาติ นักลงทุนสถาบัน และบัญชีบริษัทหลักทรัพย์ซื้อสุทธิที่ 2,198.44 ล้านบาท 1,422.75 ล้านบาท และ 563.23 ล้านบาท ตามลำดับ ขณะที่นักลงทุนรายย่อย ขายสุทธิที่ 4,184.43 ล้านบาท ส่วนตลาดหลักทรัพย์ MAI ปิดที่ 230.82 จุด ปรับตัวเพิ่มขึ้น 3.33% จาก 223.39 จุด ในสัปดาห์ก่อนหน้า และพุ่งขึ้น 7.21% จากสิ้นปีก่อน